b'\n_START_ARTICLE_\nSolon\n_START_SECTION_\nDru\xc5\xbebene razmere\n_START_PARAGRAPH_\nNa prelomu 7. in 6. stoletja pr. n. \xc5\xa1t. so Atene pestili veliki nemiri. Ogromen razkorak med bogatimi in revnimi, predvsem med premo\xc5\xbenimi veleposestniki in zadol\xc5\xbeenimi malimi kmeti, je povzro\xc4\x8dal socialne napetosti, grozilo je, da se bodo sprostile v revolucijo, \xc4\x8de jih ne bi uspelo zmanj\xc5\xa1ati z odlo\xc4\x8dilnimi zakonodajnimi ukrepi._NEWLINE_\xc5\xbde okoli leta 620 pr. n. \xc5\xa1t. je imel ustrezna pooblastila Drakon. Ker pa se je v bistvu omejil samo na to, da je dal zapisati staro obi\xc4\x8dajno pravo, je lahko le nekoliko pristrigel peruti brezobzirni samovolji vladajo\xc4\x8dega razreda; trajnej\xc5\xa1i uspeh bi mogla zagotoviti samo temeljita prenova sodstva, predvsem pa odprava krvnega ma\xc5\xa1\xc4\x8devanja. Tako pa sta se \xc5\xa1e naprej ohranjali najhuj\xc5\xa1i nepravilnosti, ki ju je omenjal Aristotel: Dol\xc5\xbenik je za svoje posojilo jam\xc4\x8dil z lastno osebo (dol\xc5\xbeni\xc5\xa1ko su\xc5\xbeenjstvo), zemlja je bila v posesti manj\xc5\xa1ine. Prav tu je nadaljeval Solon, ko je bil leta 594 pr. n. \xc5\xa1t. izvoljen za arhonta s posebnimi pooblastili.'